D-dag vir Oscar Pistorius: Strafregkenner voorspel geen tronkstrafOscar Pistorius tydens verlede week se hofverrigtinge. Foto: Siphiwe Sibeko/Reuters/Pool Regter Thokozile Masipa sal Pistorius Dinsdag in die hooggeregshof in Pretoria vonnis nadat sy hom verlede maand onskuldig bevind het aan moord, maar skuldig aan strafbare manslag. Die verdediging se getuies het verlede week aanbeveel dat Pistorius tot drie jaar korrektiewe toesig gevonnis word. Die staat het egter gevra dat Pistorius tot minstens 10 jaar tronkstraf gevonnis moet word. Prof. Kobus van Rooyen het aan Maroela Media gesê Pistorius sal waarskynlik ŉ opgeskorte vonnis kry en tot korrektiewe toesig gevonnis word in die vorm van huisarres en gemeenskapsdiens. Volgens Van Rooyen sal die hof gewoonlik, waar moontlik, probeer om ŉ eerste oortreder uit die tronk te hou. Van Rooyen meen egter huisarres moet nie as ligte straf beskou word nie. Volgens Van Rooyen gebeur dit baie min dat iemand wat aan strafbare manslag skuldig bevind is en geen vorige veroordelings het nie, tronk toe gestuur word. Hy het gesê regter Thokozile Masipa sal verskeie faktore in ag neem wanneer sy besluit op Pistorius se vonnis. “Sy sal dit in ag neem dat Pistorius geen vorige veroordelings het nie, of hy berou getoon het of nie en sy persoonlike omstandighede.” Hy meen die staat se versoek vir ŉ vonnis van 10 jaar tronkstraf strook nie met die uitsprake in ander sake waar persone aan strafbare manslag skuldig bevind is nie. Volgens hom is die kans skraal dat die staat teen Pistorius se vonnis en onskuldigbevinding aan moord sal appelleer. “Die regter het bevind daar is nie bo redelike twyfel bewys dat Pistorius die opset gehad het om te moor nie. Daar is wel bevind dat ŉ redelike persoon nie soos Pistorius sou optree in die gegewe situasie nie en om dié rede is hy aan strafbare manslag skuldig bevind,” het Van Rooyen bygevoeg. Klik hier om die hooftrekke van die hofverrigtinge gratis op Maroela Media te volg.